ITD-CKกอดคอร่วงแรง
หวั่นฝันค้างงานโครงการน้ำ3.5แสนล.LVTรับงานบาห์เรน270ล.ลั่นปีนี้พลิกกำไร
3 พ.ค. 2556

หวั่นฝันค้างงานโครงการน้ำ3.5แสนล.LVTรับงานบาห์เรน270ล.ลั่นปีนี้พลิกกำไร
ช.การช่าง กอดคอ ITD ร่วงแรง 4% กังวลโครงการน้ำ 3.5 แสนล้านสะดุด LVT รับงานบาห์เรน 270 ล้าน
ตลาดหุ้นวันที่ 2 พ.ค.ที่ผ่านมา ดัชนีหุ้นโดยรวมปรับตัวลงเพียง 8.67 จุด หรือคิดเป็น 0.54% แต่หุ้นรับเหมาก่อสร้างขนาดใหญ่กลับทรุดลงแรงกว่า นำโดยหุ้นบริษัท อิตาเลียนไทย ดีเวล๊อปเมนต์ (ITD) ลดลง 4.17% หรือ 0.35 บาท ปิดที่ระดับ 8.05 บาท และบริษัท ช.การช่าง (CK) ร่วงลง 3.53% หรือ 1 บาท ปิดที่ 27 บาท
ราคาหุ้นที่ปรับตัวลงหนัก ส่วนหนึ่งเนื่องจากนักลงทุนกังวลว่าโครงการบริหารงานน้ำมูลค่า 3.5 แสนล้านบาท จะสะดุดลงหากศาลปกครองมีคำสั่งคุ้มครองชั่วคราวให้ระงับการประมูลโครงการไว้ก่อนตามคำร้องขอของสมาคมต่อต้านสภาวะโลกร้อน
ทั้งนี้ วันที่ 3 พ.ค.นี้ จะมีการเปิดซองประมูลทางเทคนิคของโครงการบริหารงานน้ำ ซึ่ง CK และ ITD ได้ยื่นเข้าประมูล ส่วน บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) ไม่ได้เข้าแข่งขันในโครงการนี้ และเพิ่งรับงานใหญ่ ก่อสร้างอาคารรัฐสภาแห่งใหม่ พร้อมอาคารประกอบ มูลค่าสูงกว่า 12,280 ล้านบาท รวมภาษีมูลค่าเพิ่ม
“ศาลปกครองนัดไต่สวนฉุกเฉินกรณีที่สมาคมต่อต้านสภาวะโลกร้อนและพวกยื่นฟ้อง น.ส.ยิ่งลักษณ์ ชินวัตร นายกรัฐมนตรี คณะกรรมการยุทธศาสตร์เพื่อวางระบบบริหารจัดการทรัพยากรน้ำ (กยน.) คณะกรรมการนโยบายและบริหารจัดการน้ำและอุทกภัยแห่งชาติ (กนอช.) และคณะกรรมการบริหารจัดการน้ำและอุทกภัย (กบอ.) ต่อศาลปกครอง เพื่อขอให้ศาลปกครองมีคำสั่งหรือคำพิพากษาเพิกถอน ‘แผนแม่บทการบริหารจัดการทรัพยากรน้ำ’ ของ กยน. รวมทั้งขอคุ้มครองชั่วคราว ห้ามหรือยุติการเปิดซองประมูลในวันนี้ (3 พ.ค.)”
อย่างไรก็ตาม นักวิเคราะห์หลายแห่งยังคงแนะนำให้ซื้อหุ้น CK และ ITD โดยเฉพาะ CK เหมาะสำหรับการถือเพื่อการลงทุน เพราะพื้นฐานปัจจัยที่แข็งแกร่ง
ด้าน นายวิชัย ตันติกุลานันท์ กรรมการผู้จัดการ บริษัท แอล. วี. เทคโนโลยี (LVT) เปิดเผยว่า เมื่อวันที่ 27 เม.ย.ที่ผ่านมา บริษัทได้ลงนามสัญญากับบริษัท Falcon Cement Company B.S.C ประเทศบาห์เรน ในโครงการ Falcon มูลค่า 9 ล้านเหรียญสหรัฐ ประมาณ 270 ล้านบาท ระยะเวลาโครงการ 16 เดือน เพื่อสร้างโรงงานผลิตปูนซีเมนต์ เป็นแห่งแรกและแห่งเดียวที่มีการผลิตแบบครบวงจรในประเทศบาห์เรน
นายแฮนส์ จอร์แกน เนียลเซ่น ผู้ก่อตั้งและกรรมการผู้จัดการใหญ่ LVT กล่าวว่า บริษัทมีมูลค่างานที่อยู่ระหว่างการรอรับรู้รายได้ (จำนวน 1,645 ล้านบาท) และนับตั้งแต่ต้นปี 2556 ถึงปัจจุบันได้งานใหม่เข้ามาจำนวน 1,500 ล้านบาท ส่งผลให้มูลค่างานที่อยู่ระหว่างการรอรับรู้รายได้ของบริษัทอยู่ที่ 3,145 ล้านบาท
“ปีนี้บริษัทจะพลิกมีกำไรสุทธิได้ในรอบ 3 ปี หลังจากบริษัท LNVT ปรับตัว และคาดว่าจะมีกำไรประมาณ 150 ล้านบาท” นายเนียลเซ่น กล่าว